open-index/open-wikipedia-markdown huggingface dataset:
Siðafrøði

**Siðafrøði** fæst við spurningar um virði, um rætt og skeivt, gott og ilt, um ábyrgd og skyldur. **Etikkur** er grikska orðið og **moralur** latínska orðið fyri tí, vit á føroyskum kalla siðafrøði ella siðalæra, og sum í stuttum kann sigast at merkja: *hjálp til at velja røttu atferðina*. Áleikandi menniskjuligir meginspurningar verða viðgjørdir í hugtakinum siðafrøði, kanska betur kent undir fremmandaorðunum etikkur og moralur. Summastaðni verður skynað ímillum etikk og moral, so at etikkur merkir tað ástøðiliga grundarlagið, og moralur sipar til gerðir, men í roynd og veru er eingin munur. Í dagligari talu kunnu vit um ymisk evni siga: "Tað vil eg ikki". "Soleiðis haldi eg bara". Ella "Hjá mær er tað soleiðis". Tað kann vera ein gjøgnumhugsað støðulakan, sum vit sjálvandi ikki hava stundir at greina út í æsir í vanligum samrøðum. Men tað kann eisini vera ein fordómur (ein dómur, tú hevur felt frammanundan, tú hevur ikki kannað evnið ella tikið støðu til tað), og tá er siðafrøðin eitt amboð at fara aftur um fordómarnar og greina og grundgeva fyri tí, vit halda og vilja. Ætlanin við tí at siga, at siðfrøði er hjálp til at velja røttu atferðina, er at vísa á, at í siðfrøði eru allir spurningar ósvaraðir spurningar, og allar loysnir fyribilsloysnir. Orðið hjálp skal vísa á, at annað er enn tað, vit taka úr okkara egnu hugaheimi og úr okkara egnu vitsku og vitan, sum eigur at vera tikið við, tá ið eitt mál verður viðgjørt.

Bólkur:Siðafrøði
Stjørnuspá

**Stjørnuspá** (**astrologi**) fæst við at vísa á samband ímillum stjørnurnar og mannalagnur. Í vikubløðum standa t.d. horoskop. Tey, sum eru fødd millum 21. mars og 20. apríl, eru til dømis veðrar og kunnu undir hesum stjørnumerki lesa, hvussu teimum fer at gangast. Stjørnuspá er ikki vísindi, men pátrúgv og undirhald. 

Bólkur:Undirhald
Bólkur:Pseudovísindi
Ezekiel

**Ezekiel** (hebráiskt יְחֶזְקֵאל) verður nevndur í Bíbliuni, Toraini og Koranini sum ein stórur profetur. Hann var ungur prestur, sum ivaleyst visti um alt tað, ið viðvíkti templi og gudstænastu. Ezekiel var ein av teimum mongu herleiddu, sum í árinum 597 f.Kr. noyddist í útlegd. Í Bábel slapp hann at búseta seg nær Kebaránni. Har varð hann kallaður til profet.  Ezekiel fekk ikki sum Jesaja og Jeremia høvi at tala til alt fólkið, heldur ikki til valdsharrar teirra. Virksemi hansara var avmarkað, so at hann starvaði ímillum ísraelsmenn í útlegdini, pínslarfelagar sínar. Hann var teimum talari og sálarhirði av Guds náði. Í fyrstuni var fólkið tvørlynt og líkasælt. Men so við og við rann upp fyri mongum, at profetur var teirra millum. Virðingin fyri honum tók at vaksa. Oyðing Jerúsalems í 586 f.Kr. skilur virksemi hansara í tvey skilti, ið bera ymiskan dám. Fyri ræðuligu vanlukkuna boðaði hann treystliga og inniliga fólkinum, at Jerúsalem fór at verða lagdur í oyði. Harðari enn nakar annar profetur undan honum, dømdi hann fólk sítt. Men tá ið Jerúsalem fall, blíðkaðist boðskapurin. Tá ið alt tókist vónleyst, kunngjørdi hann fólkinum endurreisn Ísraels. 

## Sí eisini

* Ezekielsbók.

Bólkur:Jødadómur
Bólkur:Kristindómur
Bólkur:Gamla Testamenti
Bólkur:Bíbilskir persónar
Ezekielsbók

**Ezekielsbók** er bókmentaliga betur løgd úr hondum og betur tíðarskipað enn nøkur onnur profetabók. Opinberingarnar, Ezekiel fekk, eru nágreiniliga tíðarfestar. Tað, ið eyðkenni Ezekielsbók, eru tær mongu Iøgnu sjónir, myndir og tekin, ið ofta eru torfør at týða. Við tokka ber hann saman fólk sítt og lond við eitt fólk, eitt djór, eina plantu ella okkurt annað. Hann fæst eisini vanliga við mát og við tøl. 

## Sundurbýtí

# Inngangur 1,1-3,21.
# Dómsbókin 3,22-32,32.
# Ugganarbókin 33,1-48,35.

## Høvuðssjónarmið

**1. Profeturin verður kallaður: 1.-3. kap.**

Alt virki hansara byrjar við, at hann í eini sjón sær dýrd Harrans. Tað er eisini tað eyðkendasta við hesi bók, at
hon á ymissan hátt lýsir dýrd Harrans, veldi og tign. Síðan kemur sjálvt kallið, har sagt verður frá a) boðskapinum, b) útbúgvingini, c) ábyrgdini og d) fyrisetninginum. 

**2. Agi fólksins: 4.-24. kap.**

Eftir ta stórfingnu frágreiðingina um profetakall sítt, koma nógvar talur og ímyndir úr tíðini undan oyðing Jerúsalems. Tær eru um, hvussu fólkið á ymissan hátt skal verða agað. Lýst verður: 

* Hvussu agin er (4.-14. kap.).
* Hví agin mátti koma (15.-19. kap.).
* At agin er rættvísur (20.-24. kap.). 

Í hesi aganartalu leggur Ezekiel dent á meginreglurnar fyri tí guddómligu afturlønarskipan - at ein og hvør fær løn samsvarandi gerningum sínum. At dentur júst verður lagdur á ábyrgd hins einstaka fyri egna lívi sínum er eyðsýnt fyri Ezekielsbók. 

**3. Endurreisn fólksins: 25.-48. kap.**

a) Hon byrjar við dómi yvir fólkið. Hesin partur líkist Jesaja 13-23 og Jeremia 46-51. Hetta hoyrir veruliga upp í dómsbókina, men dómurin yvir fólkið er samstundis inngangurin til endurreisn fólksins. 

b) Hann kemur frá Harranum sjálvum. Her verður m.a. sagt, hvussu Harrin skal a) senda rætta hirðan, b) savna sundurspjadda fólk sítt og c) lata lív koma aftur í deyðu beinini. Sagt verður eisini frá, hvussu hann skal bjarga fólki sínum frá undirgangi, tá ið Gog og Magog herja á. Tað er sjálvsagt, at henda endurreisingarlýsingin ber longur enn at heimkomuni úr Bábylon. Hetta eyðkennir uppaftur meira teir seinastu kapitlarnar hjá Ezekieli. 

c) Guds ríki verður fullkomið. Tað fólk, ið mist hevur land sítt og sæð bý sín verða oyddan og tempul sítt verða lagt í oyði, skal fáa alt aftur dýrdarfylgri og ríkari enn áður. Í hesum parti verður talað um ein nýggjan bý, nýtt land, men fremst av øllum eitt nýtt tempul við einari nýggjari tempultænastu haðan ganga "tvífaldir streymar", og "alt fær lív, har ið hesir streymar floyma". 

Serstakliga Jóhannesar opinbering leggur seg upp at sjónum Ezekiels; eisini hon rennur út í at lýsa hin nýggin staðin, sum steig niður av himni búgvin sum brúður, ið er skrýdd fyri mánni sínum. Ezekielsbók endar við at nevna navn býarins: "Harrin er har”, og Opinberingin sigur, at "Gud sjálvur skal vera hjá teimum, og hann skal turka hvørt tár av eygum teirra". Tá eru eisini dýrdarríku framtíðarsjónir Ezekiels fullbúnar. 

Bólkur:Kristindómur
Bólkur:Gamla Testamenti
Dannii Minogue

**Dannii Minogue** (fødd 20. oktober 1971 í Melbourne í Avstralia) er ein avstralsk songkvinna, sangskrivari, sjónleikari, X-factor dómari og klædna sniðgevi. Hon varð av upprunaliga nevnd **Danielle Jane Minogue**. Hon hevur havt fleiri leiklutir í sjónvarpsrøðum. Longu meðan hon var barn, høvdu hon og systir hennara, Kylie Minogue, eina tónleikasjónvarpsrøð tíðliga í 1980-árunum.

## Útgávur
**Love and Kisses* (1990)
**Get into You* (1993)
**Girl* (1997)
**The Singles* (1998)
**The Remixes* (1999)
**Neon Nights* (2003)
**The Hits & Beyond* (2006)
**Club Disco* (2007)
**Unleashed* (2007)
**The Early Years* (2008)
**The 1995 Sessions* (2009)

## Slóðir úteftir

* Almenn heimasíða hjá Dannii Minogue

Bólkur:Avstralskir tónleikarar
Bólkur:Avstralskir sjónleikarar
Bólkur:Avstralskar songkvinnur
Bólkur:Føðingar í 1971
Bólkur:X Factor
Mín jólabók

**Mín jólabók** er ein barna- ungdóms- og familjubók, sum Bókadeild Føroya Lærarafelags gevur út á hvørjum árið áðrenn jól. Mín jólabók inniheldur nýtt føroyskt tilfar og tilfar sum er umsett úr øðrum málum. Bókadeild Føroya Lærarafelags varð stovnað í 1956, og líka síðan er Mín jólabók komin út einferð um árið. Síðan 2004 hevur Mín jólabók havt harða permu og verið meira litføgur, hon er myndprýdd av ungum føroyskum listafólkum. Tað er fleiri av føroysku rithøvundunum, sum hava givið fyrstu søguna ella yrkingina út í Míni jólabók.

## Mín jólabók 2012
Í 2012 eru tað hesi listafólkini, ið myndprýða Mína jólabók: Solveig Hansen, Edward Fuglø, Milja Hanusardóttir, Marjun Reginsdóttir, Allan Korsager Davidsen, Herdis Jakobsen og Jóhanna av Steinum. Bókin er gjørd sum ein jólakalendari, soleiðis at ein søga ella eitt ítriv er til hvønn dagin fram til jólaaftan. Søgurnar eru ellivu í tali. Tey, ið hava skrivað søgurnar eru: Sámal Soll,Tórunn Karina Henriksen, Arnbjørn Ó. Dalsgarð, Sólrún Michelsen, Mina Reinert, Oddfríður Marni Rasmussen, Halldóra Dam, Elsa Bergitta Petersen, Ella Smith Clementsen, Steintór Rasmussen og Armgarð Arge. Harumframt eru nakrar yrkingar eftir Alexanduri Kristiansen.

## Mín jólabók 2010
Í 2010 var tað Janus av Húsgarði, ið hevði myndprýtt Mína jólabók. Ritstjórar tað árið vóru Turið Kjølbro og Beinta Johannesen.

## Keldur


## Slóðir úteftir
*Heimasíðan hjá Bókadeild Føroya Lærarafelags

Bólkur:Føroyskar bókmentir
HM í svimjing á stuttgeil 2012

**11. [[HM í svimjing á stuttgeil]]** var hildið í Istanbul, Turkaland hin 12–16 desember 2012. USA vann kappingina við 27 heiðursmerkjum, harav 11 gull, 8 silvur og 8 bronsu. Føroyar luttók við 2 svimjarum: Pál Joensen og Birita Debes. Fyri fyrstu ferð í søguni, eydnaðist tað einum føroyingi at vinna eitt heiðursmerki í einari stórari altjóða ítróttargrein. Pál Joensen vann nevniliga silvur í 1500 m frí og skrivaði harvið føroyska ítróttarsøgu. Upprunaliga vann hann eitt bronsuheiðursmerki, men hetta bleiv broytt í juni 2013, tá FINA dopingnevndin tók avgerð í einum máli um danan, Mads Glæsner, sum vísti seg at hava brúkt eitt ólógligt evni. Sambært Mads var hetta ikki við vilja, hann hevði brúkt eitt Vicks næsasprei móti forkølilsi, og visti ikki, at tað var tað amerikanska slagið hann hevði fingið fatur á, og tað er hetta slagið ið innihelt ólógliga evnið Levmetamfetamine. Føroyar kom á heiðursmerkja talvuna á 23. plássi (áðrenn doping dømingina hjá Mads var Føroyar á einum deildum 24. plássi saman við Kekkia og Trinidad/Tobago). Danmark kláraði seg sera væl í hesi kapping og endaði upprunaliga á einum fjórða plássi við 3 gull heiðursmerkjum, harav vann Mads Glæsner eitt gull heiðursmerki í júst somu kapping, sum Pál vann sína bronsu (sum seinni bleiv til silvur) í, men sum nevnt, so mistu danir hetta gull heiðursmerkið umframt eitt bronsuheiðursmerkið, sum Mads hevði vunnið í 400 m frí, og endaðu síðan á 6. plássi.

## Heiðursmerkja býtið

## Keldur


## Slóðir úteftir
Almenn heimasíða 
Kappingar úrslit

Bólkur:Svimjikappingar
Bólkur:Føroyar í altjóða svimjikappingum
Bólkur:HM í Svimjing
Bólkur:2012 í ítrótti
Drassows Legat

**Drassows Legat** er heitið á einum donskum legatið ella gávugóðsi, sum verður latið einaferð um árið í juni/juli. Gávugóðsið verður eisini nevnt *Dansk Forfatterforenings Fredspris*. Legatið stavar frá pengum eftir Frode Richardt Drassow, sum andaðist í 1987. Pengarnir verða nýttir til árlig gávugóðs til rithøvundar, sum við teirra skaldskapi geva íblástur til størri fatan av hugskotum um frið.

## Listi yvir tey ið hava móttikið Drassows gávugóðsið

## Keldur


Bólkur:Bókmenta virðis- og heiðurslønir
Bólkur:Danskar bókmentaheiðurslønir
Charlotte's Web (1973 filmur)

***Charlotte's Web*** (danskt heiti: *Charlottes tryllespind*) er ein amerikanskur teknifilmur frá 1973, framleiddur av Hanna-Barbera Productions og Sagittarius Productions. Filmurin byggir á barnabókina við sama heiti, sum E. B. White hevur skrivað í 1952. Eins og bókin, snýr teknifilmurin seg um grísin Wilbur (í donsku versjónini: George), sum verður bjargaður frá at verða slaktaður. Tað var tann klóki eiturkoppurin, Charlotte (í donsku versjónini: Tina), ið bjargaði honum. Í 2003 kom ein beinleiðis-til-video framhaldsfilmur, *Charlotte's Web 2: Wilbur's Great Adventure* (danskt heiti: *Willys Store Eventyr - Grisen, der fik lov at leve 2*).

## Søgugongd

## Keldur


## Slóðir úteftir

Bólkur:Amerikanskir animatiónsfilmar
Leila Solmunde

**Leila Solmunde** (fødd 5. februar 1962 í Trongisvági, deyð 10. mars 2012 í Tórshavn) var forkvinna í  Giktafelag Føroya  í 16 ár, og somuleiðis í MBF í 8 ár. Eisini var hon nevndarlimur í Dugna í 8 ár. Sum 18-ára gomul fekk hon staðfest liðagikt, sum gjørdi, at hon kom at vera bundin at koyristóli stóran part av lívinum. Hon var sera virkin og vird fyri sítt arbeiði á handikapp-politiska økinum. Leila andaðist brádliga av sjúku 10. mars 2012 bert 50 ára gomul. Til jóla 2012 fekk hon posthumt kærleikskúluna 2012 frá Dugna. Karin Kjølbro handaði kærleikskúluna til Mourits, sum er einkjumaður eftir Leilu, og helt eina røðu. M.a. siteraði Karin Leilu fyri at siga:  *"Eg vil tað eg kann, og eg kann, tað eg vil."* Leila var ikki ein ið læt brekið forða sær. Hon var virkin og ferðaðist bæði í Føroyum og uttanlands. Hon skrivaði á heimasíðu sínari: *"Mítt brek er ongin forðing fyri at njóta lívið"*.

## Familja
Foreldur: Jørleif Solmunde úr Søldarfirði og Palma Solmunde, fødd Mortensen úr Trongisvági. Leila giftist Mourits Simonsen úr Fuglafirði, hann er sonur Esmar Simonsen, sum er ættaður av Kirkju og Margrethu Simonsen, fødd Jacobsen ættað av Vatnsoyrum. Tey búsettur á Kambsdali og fingu í 1983 sonin Paula, sum var einasta barn teirra. Ein julimorgun í 2001 vóru tey úti fyri tí stóru sorg at missa einasta barn teirra, tá Pauli doyði í ferðsluvanlukku.

## Útbúgving

* 1979 - Tók realskúlaprógv
* 1982 - Handilsskúlaprógv á Føroya Handilsskúla
* Tikið einstakar greinar á HH og HF

## Keldur


## Slóðir
*Leilasolmunde.com 

Bólkur:Føðingar í 1962
Bólkur:Andlát í 2012
Bólkur:Føroyingar
Bólkur:Føroyskar kvinnur
KÍ (kvinnur)

**KÍ kvinnurnar** eru eitt kvinnu fótbóltslið hjá Klaksvíkar Ítróttarfelag. KÍ varð stovnað í 1904, men kvinnufótbóltur í Føroyum byrjaði ikki undir skipaðum viðurskiftum fyrr enn mitt í 1980-árunum. Heimavøllurin hjá teimum er eins og hjá KÍ monnunum við Djúpumýru í Klaksvík. KÍ kvinnurnar hava klárað seg sera væl í føroyskum fótbólti, ja so væl, at tær seta evropeiskt met í flest vunnum meistaraheitum í heimlandinum á rað. Tær hava vunnið FM 15 ár á rað frá 2000 til og við 2014, sum er heimsmet. KÍ kvinnurnar eru eisini væl umboðaðar á føroyska kvinnulandsliðnum í fótbólti, og eisini har hava tvær av teimum sett heimsmet við at vera fyrstu foreldur/barn, ið spæla landsdyst saman í sama dysti. Tað hendi 28. november 2012, tá møðgurnar Bára Skaale Klakkstein og Eyðvør Klakkstein spældu vinardyst móti Luksemburg á útivølli, sum Føroyar vann 0-6. Av tí at KÍ kvinnurnar hava vunnið FM 15 ferðir og steypakappingina 12 ferðir, so hava tær eisini fleiri ferðir luttikið í altjóða fótbóltskappingum. Tær hava luttikið í UEFA Women's Cup frá 2001/02 til 2008/09. Í 2009/10 og 2010/11 luttóku tær í UEFA Women's Champions League.

## Heiður
* **[[1. deild kvinnur]]**
** *Vinnarar (24):* 1997; 2000 til 2016; 2019, 2020, 2021, 2022, 2023 2025
* **Steypakappingin hjá kvinnum**
** *Vinnarar (16):* 2000, 2001, 2003, 2004, 2006, 2007, 2008, 2010, 2011, 2012, 2013, 2014, 2016, 2020, 2022

## Hópurin

	

## Keldur


## Slóðir
*Almenna heimasíðan
*UEFA profilur

Bólkur:Føroyskt fótbóltsfelag
Bólkur:Kvinnufótbóltur í Føroyum
Bólkur:KÍ
Bólkur:Klaksvík
Malena Josephsen

**Malena Josephsen** (fødd 3. januar 1977) er ein føroyskur fótbólsleikari. Hon spælir við KÍ og spældi á føroyska kvinnulandsliðnum frá 2004 til 2015. Hon hevur spælt við KÍ síðan 1994. Hon hevur spælt 41 landsdystir og skorað tíggju mál fyri føroyska kvinnulandsliðið.

## Lívsleið sum landsliðsleikari
Malena Josephsen hevur spælt 41 A-landsdystir fyri Føroyar. Malena, Rannvá B. Andreasen, Randi Wardum spældu allar sín 25. dyst fyri Føroyar, tá føroyska A-landsliðið hjá kvinnum leikti vinadyst móti Luksembourg hin 28. november 2012. Føroyar vann dystin 6-0, Malena skoraði tað seinasta av teimum seks málunum. Frá 2004 og fram til tann dystin hevði føroyska kvinnulandsliðið spælt 25 dystir, og tær tríggjar høvdu leikt í øllum 25 dystunum. Áðrenn tað hevði Føroyar leikt í undankappingini 1995/1996 har liðið leikti 8 dystir. Landsliðið helt pausu frá 1996 til 2004. Landsdystir í Oyggjaleikunum telja ikki við sum altjóða skrásettir dystir, uttan so at tað er móti einum liðið ið er limur í UEFA/FIFA.

## Keldur


## Slóðir úteftir
* Malena Josephsen á Faroesoccer.com
* Malena Josephsen á UEFA.com - UEFA Women's EURO in Sweden 2013

Bólkur:KÍ leikarar
Bólkur:Føðingar í 1977
Bólkur:Føroyskir landsliðsleikarar
Bólkur:Klaksvíkingar
Danish Music Awards 2009

**Danish Music Awards 2009** varð hildið í Glassalinum í Tivoli í Keypmannahavn leygardagin hin 28. februar 2009. Vertur var Anders Breinholt. Hetta var fyrsta ferðin síðan ár 2000, at tónleikatiltakið ikki varð víst beinleiðis á nakrari dankari sjónvarpsrás. Tveir føroyingar vunnu heiðurslønir á Danish Music Awards 2009, Teitur vann við fløgu síni *The Singer*, sum var kosin *Ársins danska singer/songwriter útgáva*. Lizzie (Ann Elisabeth Berg) vann eina heiðursløn í bólkinum *Ársins danska hitt*, tað vann hon við sanginum *Ramt i natten*. 

## Framførslur á Danish Music Award 2009
Hesi høvdu framførslur á Danish Music Award 2009:
* Sys Bjerre – "Sandpapir" og "Pik"
* Peter Sommer – "Til rotterne, til kragerne, til hundene" og "Chancetur"
* Mike Sheridan – "Krisehjælp" (featuring Nicolaj Rasted), "Too Close" (featuring Mads Langer) og "Fact-Fiction" (featuring Mads Langer).
* VETO – "Blackout" og "You Say Yes, I Say Yes"
* Balstyrko – "Intet stopper helt" og "Jagten paa noget"
* Love Shop – "Alle har en drøm at befri", "Love Goes On Forever" og "Kræmmersjæl"

Heiðurlønir vóru latnar í 22 bólkum – av hesum vóru átta ymiskar tónleikasløg frá barnaútgávum til electronica. Danish Music Awards 2009 umfatar í alt 89 tilnevningar býttar ímillum 52 ymisk tónleikanøvn. Meira enn 46 prosent av teimum tilnevndu tónleikanøvnunum vóru kvinnur ella hava kvinnur sum frontfigurar. Ein fjórðingur av teimum tilnevndu vóru nýggj nøvn.

## Keldur


Bólkur:Virðislønir
Bólkur:Tónleikur
Planet Awards 2012

**Planet Awards 2012** varð hildið hin 28. desember 2011. Planet Awards er eitt afturvendandi tónleikatiltak í Føroyum, sum Miðlahúsið skipar fyri til tess at heiðra føroyskum tónleikarum. Vinnararnir vera funnir við sms atkvøðum frá øllum sum hava áhuga fyri at atkvøða.

## Vinnarar av Planet Awards 2012
*Hamferð - Ársins bólkur
*Eivør - Ársins einstaklingur
*Hans Andrias Jacobsen - Ársins nýggja tónleikanavn
*Finnur Koba - Ársins sangari
*Eivør - Ársins songkvinna
*Eivør - Ársins útgáva er Room
*All in við sanginum Vanja - Ársins sangur (sangurin hjá Jákup Eli Joensen, sum eisini var ársins sangur í 2011)
*Robert Mc Birnie fekk ársins herðaklapp

## Tey tilnevndu 2012

### Ársins bólkur
*Hamferð
*Frodi & The Pink Slips
*200
*Týr
*Divaz

### Ársins einstaklingur
*Stanley Samuelsen
*Hanus G. Johansen
*Høgni Lisberg
*Eivør
*Teitur

### Ársins nýggi bólkur/einstaklingur
*Sakaris
*Urbanus
*Sveinur Gaard Olsen
*Hans Andrias
*Kristel Lisberg

### Ársins sangari
*Teitur
*Finnur Koba
*Marius Ziska
*Høgni Lisberg
*Fróði Hansen

### Ársins songkvinna
*Eivør
*Greta Svabo Bech
*Lív Næs
*Evi Tausen
*Kristina Bærendsen

### Ársins útgáva
*Høgni Lisberg - Con Man
*Eivør – Room
*Sanganna Veingir - M.C. Restorff
*Frodi & The Pink Slips - The Mouse
*200 – Vendetta

### Ársins sangur
*All In – Vanja
*Signar í Homrum – Mín skattur
*Eivør – Rain
*Dynamitt – Hví gongur Tom altíð skid
*200 – Við love skulu vit land byggja

## Sí eisini
*Planet Awards 2011
*Planet Awards 2010

## Keldur


Bólkur:Planet Awards
Bólkur:Føroyskur tónleikur
Bólkur:2012
Randi Wardum

**Randi Skylvsdóttir Wardum** (fødd 22. november 1986) er ein føroyskur fótbóltsleikari og hondbóltsleikari. Í fótbólti spælir hon sum málmaður. Sum fótbóltsmálmaður spælir hon við KÍ og við føroyska kvinnulandsliðnum, sum hondbóltsleikari spælir hon við Kyndli. Saman við Malenu Josephsen hevur hon spælt flestar a-landsdystir fyri Føroyar (kvinnulandsliðið), tær hava spælt 31 landsdystir frá 1995 til 2013.

## Lívsleið innan fótbólt
Randi hevur spælt allar 31 landsdystir hjá føroyska kvinnulandsliðnum, síðan landsliðið byrjaði aftur í 2004 eftir ein langan støðg (Oyggjaleikir telja ikki við sum altjóða skrásettir dystir). Randi, Malena Josephsen og Rannvá B. Andreasen spældu allar sín 25. dyst fyri Føroyar, tá føroyska kvinnulandsliðið hjá kvinnum leikti vinadyst móti Luksembourg hin 28. november 2012. Føroyar vann dystin 6-0. Síðan 2004 hevur føroyska kvinnulandsliðið spælt 25 dystir, og tær tríggjar hava leikt í øllum 25 dystunum. Áðrenn tað hevði Føroyar leikt í undankappingini 1995/1996 har liðið leikti 8 dystir, tá var Rannvá ov ung til landsliðið. Landsliðið helt pausu frá 1996 til 2004. Landsdystir í Oyggjaleikunum telja ikki við sum altjóða skrásettir dystir.

Í 2008 spældi hon við íslendska felagnum Valur, sum spældi í Úrvalsdeildini, sum er fremsta kvinnudeildin í Íslandi. Randi var fyrsta føroyska kvinna ið leikti í fremstu fótbóltsdeildini í øðrum landi enn Føroyum.

Randi hevur leikt 25 dystir í UEFA Women's Champions League við KÍ.

## Keldur


## Slóðir
* Randi S. Wardum á Faroesoccer.com
* Randi S. Wardum á UEFA.com
* Randi S. Wardum á kvinnufotbolt.com 

Bólkur:KÍ leikarar
Bólkur:Føðingar í 1986
Bólkur:Føroyskir landsliðsleikarar
Bólkur:Føroyskir hondbóltsleikarar
Aithsetter

Aithsetter (norrønt: *Eiðsetur*) er ein bygd í sóknini Cunningsburgh á Mainlandi í Hetlandi. Aithsetter liggur norðanfyri bygdina Cunningsburgh í somu sókn, uml. 9 míl sunnanfyri Lerwick.

Bólkur:Hetland
Cunningsburgh

**Cunningsburgh**, (norrønt *Konungsborg*), er ein grend (grannalag) og gomul kirkjusókn í syðra partinum av Mainlandi í Hetlandi. Grendin liggur við strondina á eystursíðuni, níggju míl sunnan fyri Lerwick, uml. hálva leið haðani og til Sumburgh Head. Kirkjusóknin er nú løgd saman við Dunrossness og Sandwick. Hon liggur við høvuðsvegin A970. 

Tryggasta havnin á Suður Mainland er í Aithsvoe, har ein marina varð gjørd í 2004.

Millum bygdirnar í sóknini er Aithsetter

Bólkur:Hetland
Grend

Ein **grend** er ein bygd við spjaddum býlingum, ið tó myndar eitt samanhangandi bygdarsamfelag, øvugt av eini tættbygd, har øll bygdin myndar ein stóran, samanhangandi býling.

Dømi um føroyskar bygdir ið koma undir lýsingina 'grendir', eru Viðareiði og Hvalba, har langt er ímillum býlingarnar.

Orðið 'grend' er avleidd av orðunum *granni* og *grannalag* - serliga Schrøter nýtir hetta orðið í síni týðing av Matteus evangeliinum frá 1823.

Bólkur:Fornføroysk orð
Frisland

**Frisland**, eisini kallað Frischlant, Friesland, Freezeland, Frislandia ella Fixland, er ein oyggj, sum var at síggja á flest øllum kortum av norðuratlashavinum frá uml 1560 til 1660. Tað varð hildið at liggja sunnanfyri Ísland, vestanfyri Føroyar. 

Frá 1560 og fram til 1800 talið, vóru tað fleiri, ið leitaðu eftir Frislandi. Í hesum samanhangi vóru lond sum Ísland, Skotland, Suðurgrønland og Føroyar hildin at verða Frisland, hóast tey øll vóru at síggja á flestu av teimum somu kortunum. Tó sæst Føroyar ikki á kortinum hjá Nicolo Zeno frá 1558, har sæst Friesland sunnanfyri Ísland, á leið har ið Føroyar eru. Summir granskarar hava havt tað ástøði, at Friesland á kortinum var Suðuroy, har ið sagnir jú eisini siga frá at frísar búðu, teir søgdust búgva í Akrabergi, eystanfyri Sumba. Sumbingar kvøða Frísakvæðið, sum Poul F. Joensen hevur yrkt útfrá søgnini. Frá gomlum tíðum hevur eisini Frísa vísa verið kend ogkvøðin í Føroyum.

Frisland hevði nágreiniligar lýsingar av bæði íbúgvunum, ið skuldu eitast fyri at búgva har, og av staðarnøvnum í landinum. Bæði útsjónd og hvat teir tókust við, var væl lýst.

## Keldur


Bólkur:Evropa
Bólkur:Søga
Vencil

**Vencil** er eitt føroyskt tíðarrit fyri skaldskap á føroyskum, sum fyrstu ferð varð útgivið í 2006. Tíðarritið er uppkallað eftir Vencil Ulricus Hammershaimb. Ritstjórar á Vencli eru Arnbjørn Ó. Dalsgarð og Oddfríður Marni Rasmussen. Vencil kemur út tvær ferðir um árið og inniheldur bæði uppruna føroyskan skaldskap og útlendskan skaldskap, sum er týddur til føroyskt.

## Heiður
Í 2009 fingu ritstjórarnir á Vencli Mentanarvirðisløn M. A. Jacobsens í bólkinum *Annað mentanaravrik*. Teir fingu heiðurslønina fyri teirra arbeiði við at geva út skaldskapartíðarritið Vencil. Dómsnevndin segði m.a. í grundgevingini: 

*Arnbjørn og Oddfríður hava við nærlagni og arbeiðssemi ment tíðarritið til eitt virðiligt mentanaríkast, sum miðlar bókmentaáhugaðum lesarum útlendskan og føroyskan skaldskap. Við virðing fyri mynd- og prentlistini er tíðarritið ein fagurfrøðilig heild á høgum stigi. Tíðarritið er ein gluggi út í heim, samstundis sum tær bókmentaspírur, sum næla í heimliga jørðildinum, hava fingið góðar gróðrarumstøður. Tíðarritið hevur víðkað bókmentaliga sjónarringin á móðurmálinum og gevur forvitnum lesarum bókmentir, ið erta og stimbra.*

## Keldur


## Slóðir
*Heimasíðan hjá Tíðarritinum Vencli

Bólkur:Føroysk tíðarrit
Universidade Federal da Bahia

**Universidade Federal da Bahia** í Brasil varð sett á stovn í 1946 og er ein lærdur háskúli í Bahia, Brasil. Universitetið liggur í høvuðsheitnum í býnum Salvador í Bahia. Har ganga 27 549 lesandi, og 1 768 akademisk starvsfólk starvast har, tað er tað størsta universitetið í lutstatinum Bahia. Av ítrótti finnast ítróttargreinarnar fótbóltur, kurvabóltur, flogbóltur, hondbóltur og capoeira. Lesandi kunnu ganga á univerisitetinum ókeypis, men tey mugu klára eina árliga roynd, ið er kend sum "vestibular".

## Sí eisini

* Brasil

## Keldur


Bólkur:Lærdir háskúlar í Brasil
Universidade Federal de Minas Gerais

**Universidade Federal de Minas Gerais** er ein lærdur háskúli í Minas Gerais, Brasil, sum varð settur á stovn í 1927.
## Sí eisini

* Brasil

## Keldur


Bólkur:Lærdir háskúlar í Brasil
Walls

**Walls**, (skotskt *Waas* - norrønt: *Vágar*), er ein bygd sunnast á West Mainland í Hetlandi. Hon liggur innast í Vaila Sound og er væl vard av oyggjunum Linga og Vaila.

Bydin hevur eina marinu ið er vælumtókt av frítíðarsiglarum, og eisini eru fleiri fiskifør heimahoyrandi í Walls. Haðani er eisini ferjusamband til fjarskotnu oynna Foula. 

Gamla norrøna navnið fyri hetta økið var *Vágaland*, og hetta navnið tók ein kendur hetlendskur yrkjari, ið var ættaður haðani, sær sum eftirnavn (Vagaland).

## Sí eisini

Vágar

Bólkur:Hetland
Centro Federal de Educação Tecnológica de Minas Gerais

**Centro Federal de Educação Tecnológica de Minas Gerais** í Brasil varð sett á stovn í 1910 og er ein lærdur háskúli í Belo Horizonte í Minas Gerais landslutinum í Brasil.

## Sí eisini

* Brasil

Bólkur:Lærdir háskúlar í Brasil
North Ronaldsay

**North Ronaldsay** (norrønt: *Rínansey/Rínarsey*) er norðasta oyggin í Orknoyum. Oyggin er 6,9 km², og er nummar fjúrtan oyggin eftir stødd í oyggjabólkinum. Hóast ta ábarna støðu millum Atlantshavið og Norðsjógvin, so er veðurlagið milt og jørðin er eftir umstøðunum fruktagóð. Vegna Golfstreymin er kavi sjáldan at síggja.
## Landalæra
North Ronaldsay liggur uml. 4 km norðan fyri nærmastu grannaoynna, Sanday. Oyggin er uml. 6,4 km til longdar og hevur tvær stórar sandvíkir, *Linklet Bay* á eystursíðuni og *South Bay* á suðursíðuni. Á vestursíðuni er  lendið grýtut og nógv sker liggja fram við strondini. Oyggin er lág og har er vindhart, veðurlagið er harðført og skiftir tíðum. Í illfýsna og vandamikla farvatninum kring oynna, eru nógv skip gingin burtur gjøgnum tíðina.

Størsta grendin *Hollandstoun*, liggur sunnanvert á oynni, uml. miðskeiðis millum flogvøllin og kaiina. Á oynni er eisini eitt fuglaobservatorium. 

## Søga
Sambært Orkneyinga saga drap *Torf-Einarr* jallur *Hálfdan Langbein* á North Ronaldsay í 900-talinum, sum hevnd fyri at *Hálfdan* og bróður hansara *Guðreyði Ljómi* høvdu dripið *Ragnvald Auðsteinsson*, pápa *Torf-Einar*. Søgan byrjaði við at *Hálfdan* og *Guðreyði*, ið vóru synir *Harald Hárfagra* Noregs kong, høvdu stongt *Ragnvald* inni í húsi sínum og sett eld á tað. Harald, ið illa líkaði hvat synir hansara høvdu gjørt, gav økið hjá *Rognvaldi* aftur til sonin *Tór Ragnvaldsson*, meðan *Hálfdan* flýddi vestur til Orknoyggjarnar og rak burtur *Torf-Einar*. Frá einum skansa á Caithness bardist *Torf-Einar* ímóti *Hálfdani* á oyggjunum. Eftir ein sjóbardaga og ein náðileysan bardaga á landi, fann *Torf-Einar* út av at *Hálfdan* hevði fjalt seg á North Ronaldsay. Sambært søgnini varð *Hálfdan* tikin fangi og ofraður til Óðin sum 'blóð-ørn'.

Holland House varð bygt í 1727 og *Old Beacon* frá 1789 var triðfyrsti vitin ið Thomas Smith bygdi fyri Commissioners of the Northern Lights.

## Ferðasamband
Flogsamband er frá oynni til Kirkwall á Mainland, eins og eitt vikuligt ferjusamband er, eisini til Kirkwall. 

## The Drystone Dyke (Grótlagingin)
Árini 1830 – 39 vóru sera trupul ár á North Ronaldsay. Partvíst orsaka av at grótlagingin (the sheep dyke) varð lagað, partvíst av regluni millum aðalin og leigilendingarnar, tað sokallaða jarðarbýtið (landsquaring) var innført. Síðan tað eru nógvar nýggjar reglur settar í gildi. Ein tann fyrsta læt upp fyri teimum meira virðismettu neytunum. Upprunaseyðurin var rikin út um lagingina oman í fjørðina, og har hevur hann livað síðan av at eta tara, sæð burtur frá einari stuttari tíð seint á vári, tá lembingin stendur fyri. Tað løgna er, at lagingin bjargaði gamla seyðaslagnum frá týning! Aðrastaðni á Orknoyggjunum varð seyðaslagið burtur, tí tað var blandað við onnur sløg fyri at betra um slagið. Hettstøddina av kroppinum og upp á framleiðsluna – just sama søgan sum í skandinavisku londunum. Men uttanfyri lagingina yvirlivdi upprunaseyðurin!

Bólkur:Oyggjar í Orknoyum
Dan Klein

**Dan Klein** (føddur 8. oktober 1950, deyður 5. september 2025) var blaðsjóri á føroyska blaðnum Oyggjatíðindi. Hann gjørdist blaðstóri á Oyggjatíðindum í 1982. Í september 2011 avgjørdi Dan Klein, at framyvir skuldi Oyggjatíðindi ikki koma út í blaðútgávu, men sum talgilt blað. Henda avgerð varð tikin fyri at tilpassa blaðið teir tendensir, sum talgildu miðlarnir hava við sær. Broytingin hevur gjørt tað møguligt fyri fólk um allan heimin at lesa tíðindi á heimasíðuni hjá Oyggjatíðindi, umframt at keypa blaðið sum pdf-fílu.

Blaðstjórin varð í 1996 fongslaður vegna blaðútgávu.

## Slóðir úteftir
* Dan Klein er deyður, kvf.fo, 7.09.2025 

## Keldur


Bólkur:Føroyskir blaðstjórar
Bólkur:Føðingar í 1950
Bólkur:Andlát í 2025
Keldufar

**Keldufar** er ein fløga, sum Lív Næs gav út í 2012. Keldufar var eisini heitið á einum yrkingasavni, sum *Flóvin Flekk* (skaldanavn fyri Johannes Andreas Næs) gav út í 1946. Lív Næs er abbadóttir Johannes Andreas Næs. Hon hevur valt 11 av yrkingunum úr Keldufar, gjørt løg til yrkingarnar saman við øðrum og givið út fløguna. Fløgan er innspæld á Bakkastudio á Tvøroyri. Tróndur Enni hevur staðið fyri upptøku og framleiðslu. Trummur, strúkikvartett og ein vokalur á sangi fýra er tikið upp í Bloch Studio í Havn. Mix, mastering og aðrar upptøkur í Finnur Hansen studio; slagverk, kór og tangentar. Útseting av sangi 1, 2 og 6 hevur Lív Næs staðið fyri, Tróndur og Brandur Enni hava staðið fyri útseting av sangi 3 og Finnur Hansen hevur staðið fyri útseting av sangunum 5 og 8. Lív hevur sjálv gjørt tey flestu av løgunum, tó hevur Finnur Hansen gjørt ljóðmyndina til *Urið* og lagið til *Meg droymdi* hava Lív og Tróndur Enni gjørt í felag.

## Sangir á fløguni
#Heystarblóma
#Grind
#Rósan
#Meg droymdi
#Mítt morgunbríksl
#Mín lynglitta lá
#Bergljót
#Á lívsins dreymaleið
#Dúgva mín
#Urið
#Tað vakurt er

## Keldur


Bólkur:Føroyskar tónleikaútgávur
Á fold eru túsund gudar

**Á fold eru túsund gudar** er ein fløga, sum Hanus G. Johansen hevur givið út í 2012. Á fløguni eru 11 sangir. Hanus hevur gjørt øll løgini sjálvur. Poul F. Joensen hevur yrkt 8 av sangunum og 3 av teimum hevur Poul F. umsett til føroyskt. Í januar 2013 fekk Hanus Sømdargávu landsins 2012.

## Sangir á fløguni
#Bergtikin 4:49 - Orð Poul F. Joensen - Lag: Hanus G. Johansen
#Trúnaðardungin 3:26 - Orð Poul F. Joensen - Lag: Hanus G. Johansen
#Slanguhalin 2:43 - Orð: Daumer, týtt: Poul F. Joensen
#Ein sorgarsøga 7:29 - Orð Poul F. Joensen - Lag: Hanus G. Johansen
#Á fold eru túsund gudar 2:14 - Orð Poul F. Joensen - Lag: Hanus G. Johansen
#Til hina einastu 2:51 - Orð Poul F. Joensen - Lag: Hanus G. Johansen
#Mín Stela ... Eg kann ei ... 3:08 - Orð Poul F. Joensen - Lag: Hanus G. Johansen
#Í iva 3:52 - Orð: Gustaf Frøding, týtt: Poul F. Joensen - Lag: Hanus G. Johansen
#Jens Jógvansson 2:15 - Orð: Robert Burns, týtt: Poul F. Joensen - Lag: Hanus G. Johansen
#Til mína 4:41 - Orð Poul F. Joensen - Lag: Hanus G. Johansen
#Gloym meg ikki 3:33 - Orð Poul F. Joensen - Lag: Hanus G. Johansen

## Keldur


Bólkur:Føroyskar tónleikaútgávur
Marnar Djurhuus

**Marnar Djurhuus** (føddur 1995) er ein føroyskur rennari, sum rennur fyri Treysti og fyri Føroyar. Guttorm Sørensen er venjari hansara. Hin 29. mars 2014 tók hann 25 ára gamla metið hjá Absalon Hansen í hálvmaraton, tá hann kom á mál í Keypmannahavn sum nummar 113 av meira enn 25.000 rennarum við tíðini 1.08.50. Í januar 2015 segði Marnar við aktuelt.fo, at hann fyribils var givin við at renna, orsakað av trupulleikum við rygginum og verður tí ikki við at Oyggjaleikum 2015 á Jersey.

## Lívsleið innan renning

### 2010
Í september 2010 gjørdist hann danmarksmeistari fyri ung í 3000 metra renning, hann vann við tíðini 9.16,78. Í somu kapping vann hann eisini silvur í 1500 m. Marnar luttók í bólkinum *dreingir 14-15*.

### 2011
Marnar vann bronsu í 5000 metrum á Oyggjaleikunum 2011 á Isle of Wight, tá var hann bert 16 ára gamal. Hann vann eisini bronsu í 5000 metrum á DMU stevnuni við tíðini 15.45.12 og í 3000 metrum innandura við tíðini 8.57.35, hann rann í bólkinum hjá dreingjum 17 ár.

### 2012
Í mars 2012 vann Marnar tvey gull heiðursmerki á DM fyri ung í innandura renning. Fyrst vann hann í 3000 m við tíðini 9:00.47 og síðan vann hann eisini gull í 1500 metrum við tíðini 4:17.21. Sjóvar kommuna skipaði fyri móttøku fyri at heiðra Marnar eftir at hann var komin heim aftur eftir DM.

### 2013
Í januar 2013 vann hann bronsu á Reykjavík International Games í 3000 metra innandura renning við tíðini 8:53.03, sum var nýtt føroyskt met.

Á Oyggjaleikum 2013 vann hann bronsu í 10.000 metra renning, menn við tíðini 33:14.40 minuttir og bronsu í 5.000 metrar renning hjá monnum við tíðini 15.46,70 minuttir.

Í september 2013 vann hann Top Run rennikappingina har runnið varð frá bensinstøðini í Kollfjarðadali (75 metrar yvir havinum) og endaði á Sornfelli (680 metrar yvir havinum), eitt strekkið uppá 9,8 km. Marnar vann við tíðini 43:04, sum er nýtt met á teininum.

### 2014
Í januar 2014 vann hann silvur á Reykjavík International Games í 3000 metra innandura renning við tíðini 8:45, sum var nýtt føroyskt met.

1. mars 2014 vann Marnar gull  3000 metra teininum innandura renning á DM fyri ung í Skive og gjørdist harvið danmarksmeistari. Hann vann við tíðini 8 minuttir og 49 sekund. Dagin eftir, 2. mars 2014 vann hann gull á DM fyri ung á 1500 metra teininum í bólkinum dreingir 18-19 ár við tíðini 4.05.85, sum var nýtt føroyskt innandura met.

#### World Half Maraton 2014 í Keypmannahavn
*Nr. 113 við tíðini 1.08.50, sum var nýtt føroyskt met, gamla metið setti Abslalon Hansen 25 ár áðrenn hetta.

## Keldur


Bólkur:Føroyskir rennarar
Bólkur:Føðingar í 1995
Rebekka Fuglø

**Rebekka Fuglø Poulsen** (fødd 1993) er ein føroyskur rennari, sum rennur fyri Treysti úr Klaksvík, Føroyar og danska felagið Vejle IF. Hon gjørdist danmarksmeistari fyri ung í 800 m og 1500 m bæði innandura og uttandura í 2011. Hon luttók á Oyggjaleikunum í 2009 og 2011, seinnu ferðina kom hon í finalur, men vann onki heiðursmerki, hon setti tó nýtt føroyskt met í 800 m renning við tíðini 2.19,58, gamla metið átti Bjørk Herup Olsen. Rebekka vann FM í Cross renning 2012 (8 km) við tíðini 40 minuttir og 31 sekund. 
Guttorm Sørensen er venjari hjá Rebekku.

## Lívsleið innan renning
### Oyggjaleikir 2023 á Guernsey
Í juli 2023 luttók Rebekka á Oyggjaleikunum á Guernsey. 
Hon vann bronsu í 800 metrar renning við tíðini 2:17.73.

### Oyggjaleikir 2019 á Gibraltar
Í juli 2019 luttók Rebekka á Oyggjaleikunum á Gibraltar. Hon vann trý heiðursmerki: 
*Silvur í 800 metrar renning við tíðini 2:13.53
*Silvur í 1500 metrar renning við tíðini 4:37.75
*Bronsu í 5000 metrar renning við tíðini 18:30.97.

### DM 2018 í Odense
Í august 2018 luttók Rebekka á DM í Odense. Hon rann fyri Vejle, sum hon umboðar, tá hon rennur í Danmark. Tá Rebekka í 1500 metrar renning kom á mál, var hon danmarksmeistari við tíðini 4.29,62.

### DM 2017 í Skive
Í februar 2017 luttók Rebekka á DM í frælsum ítrótti. Hon gjørdist nummar trý og vann harvið bronsu. Hon rann fimm sekund skjótari í innleiðandi við tíðini 4.30,71, ið var tætt við føroyska metið á 4.29,60, sum hon sjálv átti.
*Bronsu í 1500 metrum renning við tíðini 4.35,04. 

### Vetrarkappingin 2016
*Gull í 12 km renning við tíðini 49.19 í bólkinum Kvinnur opin bólkur.

### FM í frælsum ítrótti 2015
*Gull í 400 m renning við tíðini 59,17, ið var nýtt føroyskt met. Rebekka var fyrsta føroyska kvinnan, ið rann henda teinin undir 1 minutt.
*Gull í 800 m renning

### FM í lendisrenning 2015
Runnið var á fløtuni og í viðarlundini í Hoydølum. Talan var um 8 kilometrar tilsamans.
*Gull við tíðini 38,35 minuttir

### DM 2014 í Skive
Í februar 2014 luttók Rebekka fyri fyrstu ferð í kappingum fyri vaksin á DM.
*Nr. 4 í 800m við tíðini 2.14,83 - tað var nýtt føroyskt met
*Nr. 7 í 3000m við tíðini 11.07,27

### Oyggjaleikir 2013 á Bermuda
*Nr. 5 í 1500m við tíðini 4:38.27
*Nr. 7 í 800m við tíðini 2:18.60

### 2012
Rebekka Fuglø vann silvur í 1500 innandura renning til DM gentur 18-19 ár.

### DMU 2011
*Gull - 800m við tíðini 2.18.32 (uttandura)
*Gull - 1500m við tíðini 4.47.50 (uttandura)
*Gull - 800m við tíðini 2.26.18 (innandura)	
*Gull - 1500m við tíðini 4.49.21 (innandura)

### FM 2011
Rebekka Fuglø luttók í fýra kappingum til FM á Tórsbreyt í august 2011. Hon vann tær allar. Greinar og vinnarartíðirnar hjá henni vóru: 
*Gull - 200m við 29,37 sek., 
*Gull - 400m við 66,12 sek., 
*Gull - 800m við 2:31,10 min.
*Gull - 1.500m við 5:35,92 min.

### 2010
Rebekka gjørdist nummar tvey hjá kvinnunum í samlaðu vetrarrenningini 2009/10. Hon gjørdist nummar tvey bæði í opna bólkinum og í bólkinum hjá kvinnuunglingum. Bert Bjørk Herup Olsen rann skjótari.

## Ávísingar úteftir
*  Rebekka á danska/íslendska landsliðið!  , fif.fo, 07.02.19

## Keldur


Bólkur:Føroyskir rennarar
Bólkur:Føðingar í 1993
Atli Danielsen

**Atli Danielsen** *(f. [[15. august]] [[1983]])* er føroyskur fótbóltsleikari sum leikar við Klaksvíkar Ítróttarfelag (KÍ). Atli spældi sín fyrsta dyst í bestu føroysku deildini í ár 2000. Fyrstu ferð Atli Danielsen umboðaði føroyska landsliðið var í 2003 tá ið hann kom inn sum útskiftari fyri Hans Fróða Hansen. Í 2005 royndi Atli seg fyri fyrstu ferð á útlendskum grasi. Hann var til royndarvenjingar í norskum fótbólti - felagið var Sogndal. KÍ leigaði Atla út, men eftir bert 2 dystir fyri norska felagið flutti Atli heim aftur. Eftir at aftur hava umboðað KÍ, gekk leiðin enn einaferð til útlendskt lið, hesaferð í lestrarørindum í Keypmannahavn, har hann umboðaði BK Frem í trý kappingarár. Eftir at felagið fór á húsagang mátti Atli finna nýggjan arbeiðisgevara, valið fall á FC Roskilde, sum eisini leikar í næstbestu deildini.

Eftir lestrartíðina valdi Atli at flyta heim til Føroyar. Hesaferð valdi Atli at fara til B36, sum lá í oddinum í føroysku kappingini tá ið kappingin var hálvrunnin. Tað vísti seg, at valið til B36 var rætt, tí staðfestast kundi, at tá ið kappingin var av, kundi Atli fyri fyrstu ferð kalla seg *føroyameistara í vaksmannafótbólti* í 2011. Kappingarárið 2012 varð ikki nakað at reypa av, B36 kláraði seg ikki væl á vøllinum, og varð Atli Danielsen ei heldur við í ætlanunum hjá nýggja landsliðsvenjaranum, Lars Olsen, eftir 10 ár í føroyskum landsliðsfótbólti varð Atli ikki úttikin til landsliðsdystir. 

Tá ið kappingin varð liðug í 2012, boðaði KÍ frá í ársveitslu sínari, at KÍ hevur skrivað undir tvey-ára sáttmála við klaksvíkingin.

Atli hevur til nú (januar 2013) spælt 41 A-landsdystir fyri Føroyar.

## Keldur


## Slóðir
*Atli Danielsen á Faroesoccer.com

Bólkur:Føroyskir fótbóltsspælarar
Bólkur:Føroyskir landsliðsleikarar
Bólkur:KÍ leikarar
Bólkur:B36 leikarar
Coritiba Foot Ball Club

**Coritiba Foot Ball Club** er eitt Brasilsk fótbóltsfelag úr Curitiba. Felagið varð stovnað tann 12. oktober 1909. 

## Leikvøllir
* **Navn**: Estádio Major Antônio Couto Pereira.
* **Rúmd**: 37,182
* **Stovnað**: 1932

## Meistaraheiti
* **[[Campeonato Brasiliero Série A|Seria A]] (1)**: 1985

* **Paraná-statsmeistaraheitið (34)**: 1916, 1927, 1931, 1933, 1935, 1939, 1941, 1942, 1946, 1947, 1951, 1952, 1954, 1956, 1957, 1959, 1960, 1968, 1969, 1971, 1972, 1973, 1974, 1975, 1976, 1978, 1979, 1986, 1989, 1999, 2003, 2004, 2008, 2010

## Fyrrverandi leikarar
* **10's**: Frederico "Fritz" Essenfelder – Maxambomba
* **20's**: Ninho – Pizzatto – Staco
* **30's**: Pizzattinho – Emílio – Rei
* **40's**: Neno – Merlin – Tonico – Breyer
* **50's**: Miltinho – Duílio – Fedato – Lanzoninho
* **60's**: Krüger – Nico – Bequinha – Oberdan – Cláudio – Nilo – Dirceu – Paulo Vecchio
* **70's**: Jairo – Tião Abatiá – Hidalgo – Aladim – Pedro Rocha – Zé Roberto – Paquito – Hermes – Pescuma – Dreyer – Duílio
* **80's**: Rafael – Dida – Tostão – Lela – André – Índio – Toby – Heraldo – Almir – Marildo – Chicão – Ademir Alcântara- Milton- Vavá
* **90's**: Alex – Pachequinho – Ronaldo Lobisomem – Reginaldo Nascimento – Cléber – Basílio – Auri – Paulo Sérgio – Brandão – Claudiomiro
* **00's**: Keirrison – Tcheco – Rafinha – Adriano – Emerson- Edson Bastos – Leandro Donizete – Rafinha

## Slóðir úteftir
* Heimasíðan hjá Coritiba

Bólkur:Brasilsk fótbóltsfeløg
Olaf Johannessen

**Olaf Heine Johannessen** (føddur 8. juli 1961 í Tórshavn) er ein føroyskur sjónleikari, sum er útbúgvin á Odense Teater Sjónleikaraskúla í 1986. Hann spælir sjónleikir í Danmark og Týsklandi og í donskum sjónvarpi og filmum.

Tá hann var liðugur við útbúgvingina, bleiv hann settur í starv á Aarhus Teater, har hann eitt nú spældi høvuðsleiklutin í leikinum *[[Lykke-Peer]]* (1988) og í *[[Hamlet]]* (1992). I 1994 varð hann settur í starv á Det Kongelige Teater í Keypmannahavn, har hann var í føstum starvi í 10 ár. Síðan tá hevur hann starvast sum freelance sjónleikari. Í sjónvarpssamanhangi er hann eitt nú kendur fyri sín leiklut sum forsætisráðharrin Kristian Kamper í *Brotsgerðin III* (*Forbrydelsen III*). Í 2013 vann hann eina Robert-heiðursløn fyri sín hjáleiklut í *Brotsgerðin*, hann vann í bólkinum *Ársins mannligi hjáleiklutur - sjónvarpsrøð* (Årets Mandlige Birolle - tv-serie). Í 2014 vann hann virðislønina Teaterpokalen fyri at spæla leiklutin sum Eichmann í sjónleikinum *Samtale før døden* eftir Adam Price. Í 2015 fekk hann donsku virðislønina Ársins Reumert fyri besta mannliga høvuðsleiklut í sjónleikunum *Samtale før døden* og *Mefisto* á Betty Nansen Teatret, umframt *Heksejagt*, ið varð framførdur á Det Kongelige Teater.  Í januar mánaði 2022 fekk hann Mentanarvirðisløn landsins 2021 "fyri at lyfta leiklutirnar upp á eitt altjóða stig og vísa okkum menniskjað í øllum sínum fjølbroytni, um tað er ein nasistur, ein einaræðisharri, ein forsætisráðharri ella ein klovnur".

Olaf Johannessen er sonur leikstjóran Eyðun Johannessen  og sjónleikarinnuna Tove Johannessen fødd Jacobsen og bróðir sjónleikarinnuna  Anniku Johannessen.

## Leiklutir í sjónleikum framførdir á palli í sjónleikarhúsi
Ikki fullfíggjað yvirlit

## Filmsleiklutir

## Heiður
* 2004 Olaf Poulsens Mindelegat
* 2009 Poul Reumerts Mindelegat
* 2010 Lauritzen-heiðurslønin
* 2013 Robert heiðursløn fyri besta hjáleiklutin hjá monnum í sjónvarpsrøð
* 2013 Tilnevndur týska sjónleikaraheiðurslønina Der Faust fyri sín leiklut sum Peer Gynt á Düsseldorf Schauspielhaus
* 2013 Tilnevndur danska Teaterpokalen fyri sín leiklut sum Arnolphe í Fruentimmerskolen á Grønnegårdsteatret
* 2013 Útnevndur Riddari av Dannebrog
* 2014 Móttók Teaterpokalen fyri at spæla A.Eichmann í *Samtale før døden* eftir Adam Price
* 2014: Fekk Ole Haslunds listalegat
* 2014: Kosin *Årets skuespiller* av Berlingske.
* 2015: Fekk Ársins Reumert fyri besta mannliga høvuðsleiklut í *Samtale før døden* og *Mefisto*, Betty Nansen Teatret, umframt *Heksejagt*, Det Kongelige Teater
* 2016: Fekk Ársins Reumert fyri mannliga høvuðsleiklut í  *Puntila*, Det Kongelige Teater.
* 2018: Reumert virðisløn fyri "ekstraordinære præstationer og særlige talenter inden for dansk scenekunst".

## Keldur


Bólkur:Føðingar í 1961
Bólkur:Føroyskir sjónleikarar
Bólkur:Havnafólk
Gunnvá Zachariasen

**Gunnvá Zachariasen** (fødd 21. mars 1973) er ein føroysk sjónleikarinna og leikstjóri. Umframt at hava virkað sum yrkissjónleikari í mong ár, hevur Gunnvá eisini undirvíst og leikstjórnað, eitt nú Útileikur á Ólavsøku, Grýlan við Willieboys. Hon samskipaði Barnasjónleikarastevnuna 2007. Hon hevur lisið Dramaturgi á Århus Universitet í 1995-96 og í 2000 varð hon útbúgvin sjónleikari frá Statens Teaterskole í Keypmannahavn. Gunnvá hevur virkað sum sjónleikari í Danmark, Føroyum og USA.

## Nakrir leikir í úrvali

### Í Føroyum

*Fundamentalisturin, Juha Jokela - TVAZZ, 2007
*Í Óðamansgarði, Dánjal Hoydal og Sunleif Rasmussen - Tjóðpallur Føroya og Norðurlandahúsið, 2006
*Køksdrotningarnar, Werner Schwabb - TVAZZ, 2006
*Limbo, Margareta Garpe, Tjóðpallur Føroya 2006
*Ginu Søgur, Eve Ensler - Leikhúsið Gríma 2002
*Risans Hjarta, Tórgarð/Zachariasen - Leikhúsið Gríma 2002
*Ísbjarnirnar, Jonas Gardell - Havnar Sjónleikarafelag 2001
*Don Juan fra Tranhuset, Usenkev, Norðurlandahúsið, Listastevnan 2001
*Balladen om bøledrengen - Parentes og Sjónleikarahúsið 1997
*Húsið hjá Bernardu Alba - Gríma og Norðurlandahúsið 1995

### Í Danmark
*Gøglerens hjerte, Jesper Carlsen - Egnsteatret Masken 2004-05
*En gæst, Ole Bornedal - Aveny-T 2004
*Faust, Jesper Carlsen, Theatre La Balance & Det Lille Turnéteater 2002-03
*Knive i høns, David Harrower - Statens Teaterskole 2001
*Don Juan fra Tranhuset, William Heinesen - Usenkev og Odense Teater 2000
*Peer Gynt, Henrik Ibsen - Statens Teaterskole 2000
*Bornedal’s Macbeth, Ole Bornedal - Gladsaxe Teater 1998

### Í USA
*Saltwater, International Theatre Collective, turné í Montana, St. Louis, Seattle og Victoria Fringe Festival, Vancouver Fringe Festival, Kanada 2004-05

## Filmsleiklutir
Gunnvá hevur spælt við í tveimum filmum, tí føroyska filminum *[[Bye Bye Bluebird]]* og tí danska barnafilminum *Flyvende farmor*. Hon spældi brúður í Bye Bye Blue Bird og kvinnuligan politist í Flyvende farmor.
* 2001 - Flyvende farmor
* 1999 - Bye Bye Bluebird

## Keldur


Bólkur:Føðingar í 1973
Bólkur:Føroyskir sjónleikarar
Bólkur:Føroyskir leikstjórar
Dennis Holm

**Dennis Holm** (føddur 2. mai 1972) er ein føroyskur politikari, samfelagsfrøðingur og rithøvundur. 

Hann varð útbúgvin sum cand.scient.pol. í samfelagsfrøði frá Aalborg Universitet í 1998. 

## Lívsleið
Áðrenn Dennis bleiv virkin innan politikk, var hann virkin í lokalsamfelagnum í Vági og í Føroyum sum heild. Hann er ein av stigtakarunum til Parkina við Sandin í Vági, hann er eisini ein av stigtakarunum til verkætlanina um at byggja 50-metra svimjiyl á Oyrunum í Vági. Hann er í nevndini fyri Vágs Sóknar Bygdasavn. Hann hevur fleiri ferðir verið við til at fyriskipa stór tónleikatiltøk, eitt nú Jóansøkufestivalin, tá hesin hevur verið í Vági. Hann var eisini ein av limunum í Five Star Entertainment, sum fekk stór tónleikanøvn til Føroya, eitt nú Bryan Adams og Elton John, sum høvdu konsertir á Tórsvølli í Havn. Konsertin við Bryan Adams var hin 4. juni 2008. Konsertin við Elton John var 29. juni 2010.

Frá oktober 2005 var hann í starvi sum leiðari fyri Granskingardepilin fyri Samfelagsmenning. Áðrenn hann gjørdist leiðari, starvaðist hann sama stað frá 1999. Depilin fyri Samfelagsmenning er partur av Fróðskaparsetur Føroya. Hann undirvísti á Fróðskaparsetrinum bæði áðrenn og eftir, at hann var borgarstjóri í Vágs kommunu.

### Politisk lívsleið
Hann var býráðsformaður í Vágs býráð frá 1. januar 2013 til 31. december 2020, hann varð valdur inn á listanum hjá Tjóðveldi. Hann varð valdur til borgarstjóra eftir at Tjóðveldi og Javnaðarflokkurin høvdu skipað samgongu. 

Á løgtingsvalinum 2022 stillaði hann upp fyri fyrstu ferð til løgtingið, hann bleiv valdur við 305 atkvøðum. 
Dennis Holm blev opstillet til lagtinget for første gang ved valget i 2022 og blev valgt med 305 personlige stemmer. Tá ið landsstýrið varð skipað 22. desember 2022 varð hann útnevndur til landsstýrismann í fiskimálum og samferðslumálum.

## Familja
Dennis er sonur Elise og Óla Holm, sum er fyrrverandi mentamálaráðharri og fyrrverandi formaður fyri FSF. Hann er giftur við Heidi Kilgour, tey eiga trý børn.

## Útgávur í úrvali
Dennis hevur eitt nú skrivað fleiri vísindaligar ritgerðir, upprit, greinar, arbeiðsrit o.a.
* 2011 - Dennis Holm: "Løgtingsvalið 2011: Útjaðarin mótvegis miðstaðarøkinum", í Stefan í Skorini og Høgni Reistrup: "Valið og Valdið - ein tvørskurður av løgtingsvalinum 2011", Sprotin 2011.
* 2008 - Dennis Holm og Bogi Mortensen: Nøgdir og nýbrot – føroysk fiskivinnumenning í fimmti ár; Bókaútgáva (Book). Tórshavn: Sprotin.
* 2003 - Dennis Holm - Ynski og tørvur á eldraøkinum í Vágum

## Keldur


Bólkur:Føroyskir politikarar
Bólkur:Løgtingslimir
Bólkur:Føðingar í 1972
Bólkur:Føroyskir samfelagsfrøðingar
Bólkur:Føroyskir rithøvundar
Bólkur:Føroyskir granskarar
Bólkur:Vágbingar